
Erősen lúgos oldatokban képződő kalcium-heptaglükonát komplexek összetétele és egyensúlyai

Munkánk során a kalcium(II)- és heptaglükonátionok (Hpgl–) között lejátszódó komplexképződést vizsgáltuk erősen lúgos oldatokban (11 < pH < 13). Erről a rendszerről kevés irodalmi adat áll rendelkezésre, más rokon ligandumokkal (glükonát, izoszacharinát) kapcsolatos vizsgálatok alapján megfelelően magas pH-jú oldatokban egymagvú részecskék képződése lenne várható.
A rendszer egyensúlyi sajátságait először potenciometriás titrálások segítségével tanulmányoztuk. Első lépésben megvizsgáltuk a ligandum deprotonálódásának mértékét. Az adatsorokat a PSEQUAD programmal értékeltük. A titrálási görbék alapján a Hpgl– valamely OH-csoportja deprotonálódik pH ~ 12 felett. A számolás eredményeként a savi állandóra logKs = –13,41 ± 0,01 adódott. Ezt követően a Ca2+-okat is tartalmazó oldatokban azt tapasztaltuk, hogy a Ca2+ és Hpgl– koncentrációjának növelése jelentősen megváltoztatja a potenciált a fémionokat nem tartalmazó rendszerekben mért értékekhez képest. A számítások eredményei alapján kiválasztott modell szerint egy Ca3Hpgl2(OH)4 összetételű domináns komplex képződése mellett egy CaHpgl(OH) összetételű részecske jelenléte is valószínűsíthető. A stabilitási állandók: logβ1 = 14,09 ± 0,01 a hárommagvú, és logβ2 = 3,41 ± 0,01 az egymagvú komplexre.
A Ca3Hpgl2(OH)4 kiemelkedő stabilitással bír, képződése pedig jelentős részecskeszám-csökkenéssel jár, amit fagyáspontcsökkenés (ΔTm) mérésével bizonyítottunk: az általunk vizsgált oldatokban jóval kisebb ΔTm értéke, mint amit akkor kapnánk, ha nem lennének asszociációs folyamatok. Ugyanakkor, a töltés nélküli komplexek képződésük során nagy moláris fajlagos vezetésű OH–-okat kötnek meg, ezért keletkezésük jelentős vezetéscsökkenéssel kell, hogy járjon. Ezt konduktometriás titrálásokkal igazoltuk.
Oldatszerkezeti vizsgálatokat is végeztünk. 1H-NMR-mérések alapján erősen lúgos közegben komplexképződés játszódik le, és valószínűleg a karboxilátion melletti szénatom hidroxilcsoportja vesz részt a koordinációban.
 



